南社（一九○九—一九二三）為清末至民初規模最大之文學社團，社友總數接近一千二百人，其中頗不乏政界大老、學界巨擘以及文藝界風雲人物，在民初社會之影響甚巨。然而社友既多，則其中之龍蛇混雜自不在話下；加以世易時移，頗多社友之事跡及作品如今早已塵封湮沒，如何讓後來人自芸芸社友之中，略識南社之風采，於是乎有南社點將錄出。
按點將錄之為體，亦傳統人物評騭之流風餘習，而直接淵源，厥自《水滸》。洎《水滸》創為梁山好漢排座次，一百單九人（含晁蓋）皆上應天星，各有星名、綽號以冠其姓字，極盡描摹刻畫之能事，而後據此附會之作乃層出焉。如明末閹黨所製《東林點將錄》，直一黨人碑、黑名單耳，無關乎文學。至清舒鐵雲作《乾嘉詩壇點將錄》，創為文壇批評之體，謂之乾嘉詩史亦不為過；近代以來則有朱彊村《清詞壇點將錄》、汪國垣《光宣詩壇點將錄》，尤以錢仲聯所作系列點將錄最稱大觀，可謂踵事增華；今人尚有學林、印壇等諸點將錄，亦各具面目，不一而足。
有關南社之點將錄亦早有先例。柳亞子甲寅（一九一四）間集社友於鄉里舉「酒社」，遂有《酒社點將錄》之作，惟以人數不足，僅列天罡三十六人（外例增晁蓋，實三十七人），此不過友朋之間戲謔之作而已。又甲戌（一九三四）陳去病追悼會，與會者恰一百零九人，柳亞子遂編為《南社點將錄》，其天罡三十六人已雜有新南社成員，而地煞七十二人則大多非南社社友，致榜單名不副實；況與會社友未必皆為菁英，則重要頭領必有分派失當，如柳亞子妻鄭佩宜竟被點為天罡星玉麒麟，凡此種種，皆不能令人滿意。
其後錢仲聯為撰《南社吟壇點將錄》，自云：「今去南社之結束已七十年，以門外之人而試為點將，於一千一百餘人之社員中，選擇一百零八員入錄，其失當必然難免，聊存余稍符客觀之一家言而已。云『吟壇』，指詩、詞作手，小說散文家以及書畫家中不工詩詞者不在內，以詩、詞標宗趣，雖有部分政治風雲人物入錄，要亦取其吟事之成就也。新南社成員未參加舊南社者不錄入。」錢氏為前輩學者，於詩詞造詣甚深，又熟諳近代文學，然其《近百年詩壇點將錄》，僅以散文略述其事跡，詩贊皆闕，未免有負創作之長；《南社吟壇點將錄》則輔以詩贊，雖無特別說明，而褒貶自在其中，實在頗可玩索。如錢氏雖自云「雖有部分政治風雲人物入錄，要亦取其吟事之成就」，實則仍然不免重人而輕文，如其點宋教仁為「大刀關勝」、葉楚傖為「豹子頭林沖」，其實二人之「吟事成就」在南社詩人中皆無甚特出，豈能高踞五虎將之席？而南社黃興、汪精衛，若以名位與詩之造詣而論，皆不在宋、葉之下，而《南社吟壇點將錄》僅點黃為「混江龍李俊」，汪則未列名。
2005-07-01 Yip Keith 酒人絮語（劉致新） 已關閉迴響。
2005-12-01 Yip Keith 當「世界」來到中國　談賈梓柯的電影（也斯） 已關閉迴響。
2005-04-01 Yip Keith 恐懼是進步的動力？（陳南祿） 已關閉迴響。